Bronislavas Juozas Kuzmickas

Bronislavas Juozas Kuzmickas (g. 1935 m. lapkričio 10 d. Juodaraistyje, Šilavoto valsčius, Marijampolės apskritis) – Lietuvos filosofas, filosofijos mokslų daktaras, profesorius, politinis bei visuomenės veikėjas, signataras.

Biografija 
Mokėsi Prienų gimnazijoje, vidurinį mokslą įsigijo Kauno 14-oje vidurinėje mokykloje. 1960 m. baigė Vilniaus universiteto Istorijos-filologijos fakultetą. 1963–1966 m. SSRS mokslų akademijos Filosofijos instituto Maskvoje aspirantas. 1966 m. filosofijos mokslų kandidatas.

1966–1969 m. dėstė filosofiją Kauno politechnikos instituto Vilniaus filiale, 1969–1973 m. Vilniaus inžineriniame statybos institute; 1968 m. docentas. 1973–1990 m. LSSR MA Filosofijos, sociologijos ir teisės instituto mokslinis bendradarbis, 1985–1990 m. Lietuvos filosofijos istorijos skyriaus vedėjas. 1984 m. filosofijos mokslų daktaras. 1987 m. profesorius. Stažavo Lenkijoje, Prancūzijoje, Italijoje, JAV.

1988–1990 m. Sąjūdžio iniciatyvinės grupės, Sąjūdžio Seimo tarybos narys. 1990–1992 m. LR Aukščiausiosios Tarybos-Atkuriamojo Seimo deputatas, signataras, Seimo pirmininko Vytauto Landsbergio pavaduotojas. 1993–1996 m. Filosofijos ir sociologijos instituto Filosofijos skyriaus vedėjas. 1994–2002 m. žurnalo „Revue Baltique“ redaktorius. 1995–1996 m. dėstė filosofiją Klaipėdos universitete. 1996–2000 m. LR Seimo narys. Nuo 2000 m. Lietuvos teisės universiteto (nuo 2004 m. MRU) Strateginio valdymo ir politikos fakulteto Filosofijos katedros vedėjas, profesorius, nuo 2004 m. MRU Senato narys.

Nuo 1968 m. buvo SSKP, Atgimimo metais – LKP narys. 1989–1993 m. Lietuvos mokslininkų sąjungos prezidentas, diskusijų klubo „Tauta ir istorija“ narys. Nuo 1994 m. Tėvynės sąjungos (Lietuvos konservatoriai) narys, partijos senjorų bendruomenės pirmasis pirmininkas.

Buvo vedęs, žmona Leonarda Jekentaitė-Kuzmickienė (1946–2008), Vilniaus universiteto humanitarinių mokslų daktarė. Turi tris dukras. Moka anglų, lenkų, prancūzų, rusų, italų, ispanų kalbas.

Veikla 
Virš 300 mokslinių ir publicistinių straipsnių autorius. Žurnalo „Problemos“ leidinių redkolegijos narys, priklausė Sąjūdžio laikraščio „Atgimimas“ redakcinei komandai. Rašė straipsnius lietuvių išeivijos spaudoje, pasivadindamas įvairiais slapyvardžiais: Juozas Bočas, Pranas Vytėnas ir kt. Kartu su Bronislovu Genzeliu, Romualdu Ozolu, Jokūbu Minkevičium ir kt. sudarė filosofijos chrestomatijos tomų seriją.

Bibliografija 
 Iš filosofijos istorijos: mokymo priemonė. – Vilnius: Mintis, 1968. – 104 p.
 Žmogus ir jo idealai. – Vilnius: Mintis, 1975. – 134 p.
 Modernizmas šiuolaikinėje katalikybėje. – Vilnius: Mintis, 1976. – 119 p.
 Šiuolaikinė katalikiškoji filosofija: krit. apybraiža. – Vilnius: Mintis, 1976. – 208 p.
 Modernistinės tendencijos šiuolaikinėje katalikybėje: medžiaga lektoriui. – Vilnius: Žinija, 1976. – 14 p.
 Katalikybė ir šiuolaikinė ideologinė kova: straipsnių rinkinys. – Vilnius: Mintis, 1978. – 183 p.
 Grožio kontūrai: iš XX a. užsienio estetikos. – Vilnius: Mintis, 1980. – 476 p.
 Laimė. – Vilnius: Mintis, 1983. – 94 p.
 Katalikybės filosofinės koncepcijos: po II Vatikano susirinkimo. – Vilnius: Mintis, 1986. – 174 p.
 Gėrio kontūrai: iš XX a. užsienio etikos. – Vilnius: Mintis, 1989. – 410 p. – ISBN 5-417-00157-0
 Tautos kultūros savimonė. – Vilnius: Mintis, 1989. – 164 p. – ISBN 5-417-02842-8
 Religijotyros žodynas (su kitais). – Vilnius: Mintis, 1991. – 410 p. – ISBN 5-417-00163-5
 Šiuolaikinė lietuvių tautinė savimonė / Bronius Kuzmickas, Lilijana Astra. – Vilnius: Rosma, 1996. – 141 p. – ISBN 9986-00-112-9
 Religijų istorijos antologija. – Vilnius: Vaga, 2000–2002. – 3 d. – ISBN 5-415-01510-8
 Laimė, asmenybė, vertybės: monografija. – Vilnius: LTU Leidybos centras, 2001. – 128 p. – ISBN 9955-442-68-9
 Katalikiškoji filosofija: XIX ir XX amžiai: monografija. – Vilnius: LTU Leidybos centras, 2003. – 307 p. – ISBN 9955-563-40-0
 Išsivadavimas: užsienio politikos epizodai, 1988–1991: atsiminimai. – Vilnius: Apostrofa, 2006. – 230 p. – ISBN 9955-605-23-5
 Tautos tapatumo savimonė: lietuvių savimonės bruožai: monografija. – Vilnius: MRU, 2007. – 205 p. – ISBN 978-9955-19-063-9
 Kelias į Nepriklausomybę: Lietuvos Sąjūdis 1988–1991 (su kitais). – Kaunas: Šviesa, 2010. – 511 p. – ISBN 978-5-430-04927-0
 Leonarda. Tragiškas gyvenimo džiaugsmas. – Vilnius: VU leidykla, 2010. – 163 p.: iliustr. – ISBN 978-9955-33-552-8
 Iracionalumas ir mokslinio pažinimo ribos: monografija (su kitais). – Vilnius: MRU, 2011. – 355 p. – ISBN 978-9955-19-273-2
 Individo tapatumas: tarp tradicijos ir inovacijų: monografija (su kitais). – Vilnius: MRU, 2012. – 318 p. – ISBN 978-9955-19-454-5
 Filosofijos istorijos apybraižos: teorinis sintetinis mokslo darbas. – Vilnius: MRU, 2012. – 201 p. – ISBN 978-9955-19-407-1
 Lietuvos istorija: iliustruota enciklopedija (su kitais). – Kaunas: Šviesa, 2012. – 398 p.: iliustr. – ISBN 978-5-430-04793-1
 Vertybės kultūrų kontekstuose: teorinis sintetinis mokslo darbas. – Vilnius: MRU, 2013. – 185 p. – ISBN 978-9955-19-540-5

Įvertinimas 
 2000 m. DLK Gedimino 2 laipsnio ordinas 
 2000 m. Lietuvos nepriklausomybės medalis 
 2004 m. Prano Dovydaičio premija

Šaltiniai

Literatūra 
 Bronius Kuzmickas: biobliografinė rodyklė, 1961–1985 / sud. Angelė Putelienė. – Vilnius, 1985. – 16 p.: portr.

Seimo nariai
Kovo 11 akto signatarai
Lietuvos filosofai
Lietuvos religijotyrininkai
Lietuvos redaktoriai
Lietuvos dėstytojai